****Ανεξάρτητη Δημοτική Παράταξη
Δήμου Αμαρουσίου.
Μαίρη Διακολιού, Δικηγόρος
Επικεφαλής, Δημοτική Σύμβουλος
Mail: maroussi.adesmeuti.foni@gmail.com
Τηλ.: 6944 227082

**ΘΕΜΑ:** Ανακοίνωση της παράταξης «Μαρούσι Αδέσμευτη Φωνή» για την καμπάνια παραπληροφόρησης σχετικά με το Καζίνο – Mall που επιχειρείται να κατασκευαστεί στο Μαρούσι.------------------------------------------------------------------- **Σημείο προς σημείο η απάντησή μας**

-------------------------------------------------------------------

“VORIA” ονόμασε η εταιρία Regency το **καζίνο - mall** που σχεδιάζει να εγκαταστήσει στο Μαρούσι, το οποίο το περιγράφει σαν *«ολοκληρωμένο πόλο Τουρισμού και Ψυχαγωγίας στο Μαρούσι», σαν «ένα διεθνές πρότυπο τουριστικό συγκρότημα, το οποίο θα αναβαθμίσει ολιστικά την περιοχή, διαμορφώνοντας συνθήκες ισόρροπης και πολυεπίπεδης ανάπτυξης για ολόκληρη την Αττική».*

Με αυτήν την περιγραφή προσπαθεί να δημιουργήσει φιλικό κλίμα για το εγχείρημα, και ταυτόχρονα να το προδιαφημίσει. Η εταιρία φρόντισε να δημοσιευθεί η καμπάνια της στο σύνολο σχεδόν του τοπικού και ημερήσιου τύπου μη φειδόμενη χρημάτων.

Όμως, η περιγραφή αυτή είναι τουλάχιστον παραπλανητική. Στην ουσία, ο δήθεν πόλος τουρισμού και ψυχαγωγίας, είναι ένα **καζίνο -mall** μέσα στον αστικό ιστό. Εκτός από το καζίνο, θα περιλαμβάνει ξενοδοχείο, εστιατόρια, συνεδριακά κέντρα και καταστήματα (τα τελευταία δεν τα αναφέρει η εταιρία στην καταχώρησή της για να μην αποκαλυφθεί ότι οι έμποροι του Αμαρουσίου θα πιεστούν ακόμη περισσότερο και τα ακίνητα των ιδιοκτητών του κέντρου θα χάσουν περαιτέρω την αξία τους).

Παρουσιάζει δε ως δεδομένο ότι το **καζίνο – MALL** θα εγκατασταθεί, αποκρύπτοντας σκόπιμα ότι ακόμη εκκρεμεί στο ΣτΕ η αίτηση ακυρώσεως φορέων και πολιτών για την ακύρωση της χωροθέτησης του εγχειρήματος μέσα στην πόλη.

Η χωροθέτηση καζίνο μέσα στον αστικό ιστό, πλέον επιτρέπεται μετά από νόμο που πέρασε στην Βουλή με την ευθύνη της ηγεσίας του ΣΥΡΙΖΑ και στην ουσία σημαίνει, ότι ο τζόγος επιχειρείται να εγκατασταθεί μέσα στις γειτονιές μας. Εν προκειμένω, στην γειτονιά της Αγίας Φιλοθέης Αμαρουσίου, σε χώρο όπου απέχει ελάχιστα από τα σπίτια, τα σχολεία και την εκκλησία.

**ΓΙΑΤΙ ΛΕΜΕ «ΟΧΙ» ΚΑΖΙΝΟ – MALL**;

**ΟΧΙ ΣΤΟΝ ΤΖΟΓΟ**

Είναι ολοφάνερο, ότι η λειτουργία καζίνο μέσα στη γειτονιά, καθιστά τον τζόγο προσβάσιμο σε όλους, τον αναγορεύει σε θεμιτό και οικείο τρόπο πλουτισμού και κυρίως τον μετατρέπει σε πρότυπο ζωής και διασκέδασης. Συνεπώς, οι σύμφυτες με αυτόν δραστηριότητες και συνέπειες (πχ τοκογλυφία, οικονομική καταστροφή, εκμαυλισμός συνειδήσεων, διάλυση οικογενειών, γενικότερη εγκληματικότητα και λοιπές εξαρτήσεις κλπ) ενώ είναι απορριπτέες, καθίστανται στην πράξη ομοίως αποδεκτές ως «παράπλευρες συνέπειες», στο βωμό του κέρδους των επιχειρηματιών.

**ΚΑΜΙΑ ΛΥΣΗ ΓΙΑ ΤΟΝ ΚΥΚΛΟΦΟΡΙΑΚΟ ΦΟΡΤΟ**

Η συρροή επισκεπτών που προαναγγέλλει η σχετική καταχώριση, επί της ουσίας επιβεβαιώνει τις διαμαρτυρίες των κατοίκων για τεράστιο κυκλοφοριακό φόρτο στην περιοχή, με αποτέλεσμα οι γειτονιές να γίνουν parking του **καζίνο - mall**.

Οι κυκλοφοριακές παρεμβάσεις που εξαγγέλλει η εταιρία **δεν είναι υλοποιήσιμες χωρίς μελέτες και ούτε αποτελούν αρμοδιότητά της**. Με λίγα λόγια, μας λένε: *Εμείς θα κάνουμε το έργο, θα κερδοσκοπούμε εις βάρος των Μαρουσιωτών και η κυκλοφοριακή κίνηση που θα τους φορτώσουμε, θα λυθεί με «παρεμβάσεις» που όμως είναι δουλειά του κράτους να τις υλοποιήσει και των φορολογούμενων να τις πληρώσουν!*

Ως και τη γραμμή του μετρό επικαλούνται για να ωραιοποιήσουν το εγχείρημα. Μέχρι να γίνουν αυτά όμως, οι Μαρουσιώτες και οι γειτονιές τους θα δεινοπαθούν! Όπως θα συνεχίσουν να δεινοπαθούν, ακόμη και αν γίνονταν…

**ΟΙ ΔΗΘΕΝ ΚΟΙΝΟΧΡΗΣΤΟΙ ΧΩΡΟΙ ΕΙΝΑΙ ΟΙ ΚΗΠΟΙ ΤΟΥ ΚΑΖΙΝΟ - MALL**

Οι «ελεύθεροι, κοινόχρηστοι χώροι» που λέει η εταιρία ότι θα αποδώσει στο Δήμο, στην ουσία θα είναι οι κήποι του ξενοδοχείου, του καζίνο και των λοιπών δομών. Άλλωστε, πόσο λειτουργικό είναι ένα πάρκο ή αθλητικός χώρος ακριβώς μπροστά στην Κηφισίας; Και, φυσικά, η εταιρία δε μας κάνει χάρη που εντάσσει τους χώρους αυτούς στο συγκρότημα που θα κατασκευάσει. Είναι υποχρεωτικό αυτοί να υπάρχουν στο πλαίσιο της βιοκλιματικότητας και της ενεργειακής απόδοσης του κτιρίου γιατί αφ’ ενός -σε ένα μέτρο- απαιτούνται από το νόμο, αφ’ ετέρου, όμως, αποτελούν απαίτηση σύμφωνα με τα δεδομένα της σύγχρονης εποχής. Σε μεγάλο βαθμό μάλιστα, η δαπάνη γι’ αυτούς επιδοτείται. Τυχόν παραχώρηση κοινόχρηστων χώρων, δεν γίνεται χωρίς αντάλλαγμα, αποτελεί προϋπόθεση για την δόμηση σε μεγαλύτερο ύψος, ενώ η εταιρία, κατόπιν της παραχώρησης, ασφαλώς απαλλάσσεται από την υποχρέωση συντήρησης και καθαριότητάς τους.

Αυτό που δεν μας λέει η εταιρεία είναι, άραγε τι γίνεται με την εισφορά σε γη και χρήμα που οφείλει στο Δήμο ένα ακίνητο 55.000 τ.μ. που τώρα μπαίνει στο σχέδιο;

**ΜΕΙΩΣΗ ΑΞΙΑΣ ΑΚΙΝΗΤΩΝ**

Είναι δε ψευδές ότι θα αυξηθεί η αξία της περιουσίας των ιδιοκτητών της περιοχής. Πρόκειται για περιοχή κατοικίας σε ήσυχη γειτονιά και οι κατοικίες αυτές χάνουν σε αξία όταν οχλούσες χρήσεις εγκαθίστανται σε κοντινή απόσταση. Όσο μεγαλύτερες, τόσο περισσότερο μειώνεται η αξία των ακινήτων. Πολλώ μάλλον, όταν η οχλούσα χρήση είναι καζίνο, που δεν έρχεται μόνο με τον κυκλοφοριακό φόρτο της χρήσης, αλλά και μία σειρά από συνέπειες που σχετίζονται με τον τζόγο. Εκτός βέβαια, αν η εταιρία ως «περιοχή» εννοεί μόνο το «κτήμα Δηλαβέρη» επί του οποίου φιλοδοξεί να εγκατασταθεί, που δεν έχει κατοικίες, την οποία εξετάζει αποκομμένα από την Αγ. Φιλοθέη (αλλά και το Χαλάνδρι κλπ), που όμως άμεσα θα επηρεαστούν.

Επίσης, σοβαρή μείωση θα υποστεί η αξία των ακινήτων του κέντρου, γιατί, λόγω των νέων καταστημάτων που θα ανοίξουν στο **καζίνο – MALL** οι έμποροι του κέντρου Αμαρουσίου θα υποστούν τον επιπρόσθετο ανταγωνισμό από τα ήδη υπάρχοντα The Mall, Golden Hall, Avenue κλπ. Στο κέντρο Αμαρουσίου, τα ενοίκια θα μειωθούν, και πολλά μαγαζιά θα κλείσουν.

**ΕΣΟΔΑ ΣΤΟ ΔΗΜΟ; ΘΕΣΕΙΣ ΕΡΓΑΣΙΑΣ;**

Αντίστοιχα παραπλανητικό είναι και το επιχείρημα σχετικά με την αύξηση των εσόδων του Δήμου και του Δημοσίου, όπως και την αύξηση των θέσεων εργασίας. Οι Μαρουσιώτες ξέρουμε πολύ καλά αυτά τα επιχειρήματα, γιατί τα ίδια ακούγαμε όταν χτιζόταν το The Mall.

Τότε λέγαμε ότι επειδή είναι Ολυμπιακό ακίνητο θα αποδίδει φόρο στον Δήμο, ότι θα εισπράττουμε δημοτικά τέλη και ότι θα ανοίξουν θέσεις εργασίας.

Αυτό που συμβαίνει σήμερα είναι ότι ο φόρος στα Ολυμπιακά ακίνητα καταργήθηκε εκ των υστέρων, ότι οι θέσεις εργασίας (που δεν καλύπτονται από Μαρουσιώτες) είναι κακοπληρωμένες χωρίς να υπολογίζεται η υπεραπασχόληση, χωρίς να έχουν υπολογιστεί ποτέ οι καλοπληρωμένες θέσεις εργασίας που χάθηκαν για οικογενειάρχες εργοδότες και τους υπαλλήλους τους, των καταστημάτων που έκλεισαν σε Μαρούσι, Ηράκλειο, Νέα Ιωνία, εξαιτίας του αθέμητου ανταγωνισμού. **Τα δημοτικά τέλη που αποδίδονται στον Δήμο δεν βελτιώνουν καθόλου την καθημερινότητα των δημοτών.** Αντίθετα είναι ανταποδοτικά των υπηρεσιών που λαμβάνουν οι ίδιες οι επιχειρήσεις (αποκομιδή απορριμμάτων, ηλεκτροφωτισμός, δρομολόγια δημοτικών λεωφορείων κλπ). Οι κάτοικοι, όπως ξέρουμε από την περίπτωση του The Mall, ενώ ταλαιπωρούνται δεκαπέντε χρόνια από τη λειτουργία του, δεν βλέπουν καμία προοπτική για την ανακούφισή τους, αφού πλέον το The Mall στην ΜΠΕ νομιμοποίησής του ισχυρίζεται ότι «η κίνηση πλέον έχει ενσωματωθεί».

**ΕΜΠΟΡΟΙ ΚΕΝΤΡΟΥ ΑΜΑΡΟΥΣΙΟΥ**

Ιδίως οι έμποροι του κέντρου Αμαρουσίου πλήττονται βάναυσα, αφού μετά το The Mall, το Golden Hall, Avenue, προστίθεται και νέο εμπορικό κέντρο στο Μαρούσι, γεγονός που σε συνδυασμό με την οικονομική και υγειονομική κρίση εξανεμίζει κάθε προοπτική για την ανάκαμψή τους.

**Ο ΔΗΜΟΣ ΑΜΑΡΟΥΣΙΟΥ**

Ο Μαρουσιώτικος κόσμος έχει πει όχι στο **καζίνο -MALL**. Δυστυχώς, η δημοτική αρχή, παρά το ότι και η ίδια διακηρύττει ότι δεν το επιθυμεί, δεν έχει αντικρούσει τις παραπλανητικές διαφημίσεις της εταιρίας, ούτε έχει οργανώσει τους φορείς και τους πολίτες σε διαμαρτυρία κατά της εταιρίας, ούτε έχει προβεί σε δικαστικές ενέργειες κατά της εγκατάστασης. Αντίθετα, ο κ. Δήμαρχος απέφυγε να παραστεί στο Συμβούλιο Μητροπολιτικού Σχεδιασμού (καίτοι είναι μέλος του, ως εκπρόσωπος της ΚΕΔΕ) για να τεκμηριώσει το γιατί ο Δήμος Αμαρουσίου αντιτίθεται στο καζίνο, απέφυγε να χρησιμοποιήσει τις κυβερνητικές του επαφές για τις οποίες σεμνύνεται για να αποτρέψει την εγκατάσταση αλλά αντιθέτως, διευκολύνει την εταιρία με την ολοκλήρωση της πολεοδομικής τακτοποίησης της περιοχής.

Οι πολίτες είμαστε εκείνοι που πρέπει να δώσουμε απάντηση στις κερδοσκοπικές προθέσεις των εταιριών και της υποκριτικής στάσης της Διοίκησης του Δήμου Αμαρουσίου, εις βάρος της ζωής μας.
Η ανεξάρτητη δημοτική παράταξη **«Μαρούσι Αδέσμευτη Φωνή»** το πράττει με συνέπεια από την αρχή, δίπλα στους κατοίκους της Αγίας Φιλοθέης, δίπλα στους φορείς που έχουν καταθέσει την προσφυγή που εκκρεμεί στο Συμβούλιο της Επικρατείας.